**"Tasdiqlangan"**

**“Angren logistika markazi” AJning yagona aktsiyadorining 2023-yil 23-oktyabrdagi 168/09-2qr - sonli qarori bilan**

**“Angren logistika markazi” AJining** **yagona aksiyadori to‘g‘risida”gi**

**NIZOM**

**I. UMUMIY QOIDALAR**

* 1. Mazkur Nizom, O’zbekiston Respublikasining “Aksiyadorlik jamiyatlari va aksiyadorlarning huquqlarini himoya qilish to‘g‘risida”gi Qonun (keyingi o‘rinlarda – Qonun) ning va Jamiyat ustavi talablariga muvofiq ishlab chiqilgan.
  2. O’zbekiston Respublikasi Davlat aktivlarini boshqarish agentligi jamiyatning yagona aksiyadori va jamiyatning oliy boshqaruv organi hisoblanadi.
  3. Mazkur Nizom “Angren logistika markazi” AJ yagona aksiyadorining maqomini belgilaydi va qarorlar qabul qilish tartibini tartibga soladi.
  4. Jamiyat har yili yagona aksiyadorning qarorini qabul qilishi shart.
  5. Yagona aksiyadorning yillik qarori moliyaviy yil tugaganidan keyin  
     6 (olti) oydan kechiktirmay qabul qilinadi.
  6. Yagona aksiyador tomonidan qaror qabul qilish sanasi va tartibi, aksiyadorga taqdim etiladigan materiallar (ma’lumotlar) ro‘yxati, jamiyat kuzatuv kengashi tomonidan belgilanadi.

**II. YAGONA AKSIYADORNING VAKOLATLARI**

7. Yagona aksiyador O’zbekiston Respublikasining “Aksiyadorlik jamiyatlari va aksiyadorlarning huquqlarini himoya qilish to‘g‘risida”gi Qonunida, shuningdek jamiyat ustavida nazarda tutilgan barcha masalalar bo‘yicha qarorlar qabul qilishga haqli.

8. Yagona aksiyadorning vakolatiga quyidagilar kiradi:

• jamiyat ustaviga o‘zgartish va qo‘shimchalar kiritish yoki jamiyatning yangi tahrirdagi ustavini tasdiqlash;

• majburiy auditorlik tekshiruvini o‘tkazish to‘g‘risida, auditorlik tashkilotini va uning xizmatlariga to‘lanadigan haqning eng ko‘p miqdorini belgilash va u bilan shartnoma tuzish (bekor qilish) to‘g‘risida qaror qabul qilish;

• jamiyatni qayta tashkil etish;

• jamiyatni tugatish, tugatuvchini (tugatish komissiyasini) tayinlash hamda oraliq va yakuniy tugatish balanslarini tasdiqlash;

• jamiyat kuzatuv kengashining son tarkibini belgilash, ularning a'zolarini saylash va a'zolarning vakolatlarini muddatidan ilgari tugatish;

• e'lon qilingan aksiyalarning eng ko‘p miqdorini belgilash;

• jamiyatning ustav fondini (ustav kapitalini) ko‘paytirish va kamaytirish;

• o‘z aksiyalarini olish;

• jamiyatning tashkiliy tuzilmasini tasdiqlash, ijroiya organini tuzish, uning rahbarini saylash (tayinlash) va rahbarning vakolatlarini muddatidan ilgari tugatish;

• jamiyatning yillik hisobotini tasdiqlash va yillik biznes-rejasini, shuningdek jamiyat faoliyatining asosiy yo‘nalishlari va maqsadidan kelib chiqqan holda jamiyatni o‘rta muddatga va uzoq muddatga rivojlantirishning aniq muddatlari belgilangan strategiyasini tasdiqlash;

• jamiyatning foydasi va zararlarini taqsimlash;

• jamiyat kuzatuv kengashining vakolat doirasiga kiradigan masalalar yuzasidan, shu jumladan, jamiyatni boshqarishga doir qonun hujjatlarida belgilangan talablarga rioya etilishi yuzasidan jamiyat kuzatuv kengashining hisobotlarini eshitish;

• qimmatli qog‘ozlarning hosilalarini chiqarish to‘g‘risida qaror qabul qilish;

• imtiyozli huquqni qo‘llamaslik to‘g‘risida “Aksiyadorlik jamiyatlari va aksiyadorlarning huquqlarini himoya qilish to‘g‘risida”gi O‘zbekiston Respublikasi Qonunining 35-moddasida nazarda tutilgan qarorni qabul qilish;

• aksiyalarni maydalash va yiriklashtirish;

• balans qiymati yoki olish qiymati bitim tuzish to‘g‘risida qaror qabul qilinayotgan sanada jamiyat sof aktivlari miqdorining ellik foizidan ortig‘ini tashkil etuvchi mol-mulk xususida yirik bitim tuzish to‘g‘risidagi qaror qabul qilish;

• jamiyatning homiylikka sarflanadigan yillik xarajatlarini o‘tgan yilda olingan sof foydaning 3 foizidan oshmagan miqdorda belgilash, jamiyat   
biznes-rejasining o‘tgan hisobot davridagi sof foydaga taalluqli qismi ko‘rsatkichlari to‘liq bajarilganda amalga oshirish (Bundan O‘zbekiston Respublikasi Prezidenti va Hukumati qarorlarida nazarda tutilgan hollar mustasno) to‘g‘risidagi qaror qabul qilish;

• dividendlarni to‘lash muddatlari va tartibini belgilash to‘g‘risida qaror qabul qilish;

• korporativ boshqaruv kodeksini tasdiqlash, shuningdek, unga o‘zgartish va qo‘shimchalar kiritish;

• jamiyat kuzatuv kengashi a’zolariga to‘lanadigan haq va (yoki) kompensatsiya miqdorini belgilash;

• qonun hujjatlariga muvofiq boshqa masalalarni hal etish.

9. Yagona aksiyador vakolat doirasiga kiritilgan masalalar jamiyatning ijroiya organiga hal qilishi uchun berilishi mumkin emas.

**III.YAGONA AKSIYADORNING HUQUQLARI**

10. Yagona aksiyador quyidagi huquqlarga ega:

• aksiyalarga egalik huquqi to‘g‘risidagi depo hisobvarag‘idan ko‘chirma olish;

• jamiyat foydasidan dividendlar shaklida olish;

• jamiyat tugatilgan taqdirda, mol-mulkdan uning ulushiga muvofiq olish;

• jamiyat tomonidan joylashtirilayotgan qimmatli qog‘ozlarni olishga doir imtiyozli huquqni amalga oshirish;

• jamiyatni boshqarishda ishtirok etish;

• jamiyatning moliyaviy-xo‘jalik faoliyatigaoid ma’lumotlardan, shu jumladan, jamiyatning buxgalteriya hisobi va boshqa hujjatlaridan erkin foydalanish;

• olingan dividendlarni erkin tasarruf etish;

• o‘z huquqlarini sudda, shuningdek qimmatli qog‘ozlar bozorini tartibga solish bo‘yicha vakolatli davlat organida himoya qilish;

• O’zbekiston Respublikasi qonun hujjatlarida belgilangan tartibda yetkazilgan zararning qoplanishini talab qilish;

• o‘z manfaatlarini ifodalash va himoya qilish maqsadida uyushmalar va boshqa nodavlat notijorat tashkilotlariga birlashish;

• O’zbekiston Respublikasi Prezidenti hamda hukumat qarorlari asosida o‘z ulushlarini begonalashtirish;

• yillik yagona aksiyador qarorida jamiyat kuzatuv kengashi tarkibiga o‘zi tomonidan ko‘rsatilgan nomzodlar berish va ro‘yxatiga o‘zgartirishlar kiritish;

11. Yagona aksiyador O’zbekiston Respublikasi qonun hujjatlarida va (yoki) jamiyat ustavida nazarda tutilgan boshqa huquqlarga ham ega bo‘lishi mumkin.

**IV. YAGONA AKSIYADORNING MAJBURIYATLARI**

12. Jamiyatning yagona aksiyadori:

• jamiyatning ushbu ustavida va yagona aksiyadorning qarorlarida nazarda tutilgan tartibda, miqdorlarda va muddatlarda jamiyatning ustav kapitalini ko’paytirish;

• jamiyat tomonidan tijorat siri deb e’lon qilingan ma’lumotlarni oshkor qilmaslik, O’zbekiston Respublikasi qonun hujjatlarida nazarda tutilgan hollar bundan mustasno;

• qimmatli qog‘ozlar markaziy depozitariysiga va (yoki) aksiyalarga bo‘lgan huquqlarni qayd etish bo‘yicha xizmatlar ko‘rsatuvchi investitsiya vositachisiga ularning ma’lumotlaridagi o‘zgarishlar to‘g‘risida o‘z vaqtida xabar berish;

• jamiyat boshqaruv organlarining javobgarligini nazorat qilish va tegishli biznes-rejalar parametrlari bajarilmagan taqdirda qonun hujjatlarida belgilangan tartibda choralar ko‘rish;

• jamiyatni rivojlantirish strategiyalarini tasdiqlashni muvofiqlashtirish va ularning amalga oshirilishi ustidan nazoratni amalga oshirish;

• jamiyat kuzatuv kengashiga mustaqil a’zolarni jalb etish;

• jamiyatning moliyaviy hisobotlarini xalqaro moliyaviy hisobot standartlariga muvofiq tuzish va xalqaro kredit reytinglariga erishishni muvofiqlashtirish;

• jamiyatning asosiy bo‘lmagan aktivlarini qisqartirish choralarini ko‘rish;

• xarid jarayonlarini tekshirish, shuningdek, jamiyatda korrupsiyaga qarshi ichki nazorat samaradorligini oshirish choralarini ko‘rish;

• har chorakda jamiyat faoliyati samaradorligi, shu jumladan amalga oshirilgan xaridlar bo‘yicha ijroiya organining hisobotlarini kuzatuv kengashi tomonidan eshitilishini nazorat qilish;

• yiliga kamida bir marta korporativ boshqaruv tizimining joriy etilishini baholashni nazorat qilish.

13. Yagona aksiyador zimmasiga O’zbekiston Respublikasi qonun hujjatlarida va jamiyat ustavida nazarda tutilgan boshqa majburiyatlar ham bo‘lishi mumkin.

**V. YAGONA AKSIYADORNING QAROR QABUL QILISH TARTIBI**

14. Yagona aksiyador tomonidan hal qilinadigan masalalar kuzatuv kengashi tomonidan dastlabki tarzda ko‘rib chiqiladi.

15. Yagona aksiyadorning talabiga binoan, qaror qabul qilish uchun zarur bo‘lgan boshqa materiallar ham taqdim etilishi mumkin.

16. Yagona aksiyador tomonidan kuzatuv kengashi tomonidan hal etish uchun taqdim etilgan masalalardan tashqari, yagona aksiyador o‘z tashabbusi bilan boshqa qarorlar ham qabul qilishga haqli.

17. Yagona aksiyadorning vakolatiga kiradigan masalalar bo‘yicha takliflarni kuzatuv kengashi tomonidan berilishi mumkin.

18. Kuzatuv kengashi kun tartibini va qaror qabul qilish uchun zarur materiallarni ilova qilgan holda, masalaning kelib chiqish sabablarini ko‘rsatgan holda yagona aksiyadorga yozma so‘rov yuboradi.

**VI. YAGONA AKSIYADOR TOMONIDAN QABUL QILINGAN QARORLARNING TAMINLANISHI.**

19. Yagona aksiyador tomonidan qabul qilingan qarorlar yozma shaklda bo‘lishi kerak.

20. Qarorda quyidagilar ko‘rsatilishi kerak:

 • qaror qabul qilingan joy, sana va vaqt;

• qabul qilingan qarorlarning mazmuni;

• vakolatli shaxsning familiyasi, ismi, otasining ismi va imzosi;

21.Yagona aksiyador tomonidan qabul qilingan qaror imzolangan kuni jamiyat ijro organiga ijro etish uchun beriladi.

**VII. YAKUNLOVCHI QOIDALAR**

23. Yagona aksiyador tomonidan qabul qilingan qarorlarning bajarilishi ustidan nazoratni jamiyatning kuzatuv kengashi va ijro organi amalga oshiradi.

24. Mazkur nizom yagona aksiyador tomonidan tasdiqlanganidan keyin kuchga kiradi.

25. Amaldagi qonun hujjatlariga va jamiyat ustaviga kiritilgan o‘zgartish va qo‘shimchalar munosabati bilan ushbu qoida to‘ldirilishi yoki o‘zgartirilishi mumkin.

26. Agar O’zbekiston Respublikasi qonun hujjatlarida yoki jamiyat ustavida ushbu nizom qoidalaridan farq qiluvchi boshqa qoidalar nazarda tutilgan bo‘lsa, O’zbekiston Respublikasi qonun hujjatlari va jamiyat ustavining tegishli qoidalari qo‘llaniladi.

27. Agar ushbu nizomning ayrim qoidalari amaldagi qonun hujjatlariga va/yoki jamiyat ustaviga zid bo‘lsa, ushbu qoidalar o‘z kuchini yo‘qotadi. Ushbu qoidalar bilan tartibga solinadigan masalalar ushbu nizomga tegishli o‘zgartirishlar kiritilgunga qadar, O’zbekiston Respublikasi qonun hujjatlari va/yoki jamiyat ustavi qoidalari bilan tartibga solinadi.